Document ID: 31986R1069

*****
ΚΑΝΟΝΙΣΜΟΣ (ΕΟΚ) αριθ. 1069/86 ΤΟΥ ΣΥΜΒΟΥΛΙΟΥ
της 8ης Απριλίου 1986
για την τροποποίηση του κανονισμού (ΕΟΚ) αριθ. 950/68 περί του κοινού δασμολογίου
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,
την πρόταση της Επιτροπής,
Εκτιμώντας:
ότι η Κοινότητα παγιοποίησε τους δασμούς επί των συσκευών εγγραφής ή αναπαραγωγής των εικόνων και του ήχου στην τηλεόραση, που υπάγονται στη διάκριση 92.11 Β του κοινού δασμολογίου, σε ποσοστό 8 %· ότι η παγιοποίηση αυτή περιλαμβάνεται στον κατάλογο LXXII-EOK που προσαρτάται στη Γενική Συμφωνία Δασμών και Εμπορίου (GATT)·
ότι η Κοινότητα έκρινε επιθυμητό να αντικαταστήσει τους υφιστάμενους εκούσιους εξαγωγικούς περιορισμούς επί των ανωτέρω συσκευών, που έληξαν στις 31 Δεκεμβρίου 1985, με κατάλληλο δασμολογικό μέτρο, παρέχοντας έτσι κατάλληλη προστασία κατά των εισαγωγών σύμφωνα με τη GATT για να τροποποιήσει τη διεθνή δέσμευσή της σχετικά με το επίπεδο των δασμών της για τα εν λόγω προϊόντα·
ότι, λόγω του ότι δεν υπάρχει συμφωνία με τον κύριο προμηθευτή, η Κοινότητα τροποποίησε την εν λόγω παραχώρηση σύμφωνα με το άρθρο XXVIII παράγραφος 3 στοιχείο α) της GATT· ότι η δασμολογική παραχώρηση επί ορισμένων από τις εν λόγω συσκευές ανήλθε από 8 σε 14 % από την 1η Ιανουαρίου 1986· ότι, ως αντιστάθμιση, η δασμολογική παραχώρηση επί ορισμένων προϊόντων που υπάγονται στη διάκριση 85.21 Δ ΙΙ του κοινού δασμολογίου μειώθηκε από 17 σε 14 % και η δασμολογική παραχώρηση επί ορισμένων προϊόντων που υπάγονται στις διακρίσεις 84.52 Α, 85.15 Α ΙΙΙ και 92.11 Α του κοινού δασμολογίου μειώθηκαν σε μηδέν από την 1η Ιανουαρίου 1986·
ότι, με τον κανονισμό (ΕΟΚ) αριθ. 3679/85 (1), έγιναν οι κατάλληλές τροποποιήσεις στο κοινό δασμολόγιο που προσαρτάται στον κανονισμό (ΕΟΚ) αριθ. 950/68·
ότι, από την 1η Ιανουαρίου 1986, η Κοινότητα κατέληξε σε συμφωνία με τον κύριο προμηθευτή· ότι ως αποτέλεσμα αυτής της συμφωνίας έγιναν ορισμένες τροποποιήσεις στην περιγραφή των προϊόντων που υπάγονται στις διακρίσεις 84.52 Α, 85.15 Α ΙΙΙ και 92.11 Α του κοινού δασμολογίου, για τα οποία οι δασμοί μειώθηκαν σε μηδέν από την 1η Ιανουαρίου 1986·
ότι, επομένως, οι τροποποιήσεις αυτές πρέπει να γίνουν στο κοινό δασμολόγιο που προσαρτάται στον κανονισμό (ΕΟΚ) αριθ. 950/68,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Το κοινό δασμολόγιο που προσαρτάται στον κανονισμό (ΕΟΚ) αριθ. 950/68, όπως τροποποιήθηκε τελευταία από τον κανονισμό (ΕΟΚ) αριθ. 3679/85, τροποποποιείται σύμφωνα με το παράρτημα του παρόντος κανονισμού.
Άρθρο 2
Ο παρών κανονισμός αρχίζει να ισχύει στις 15 Απριλίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Λουξεμβούργο, 8 Απριλίου 1986.

Labels: 12
3